Ohio-luokka

Ohio-luokka on Yhdysvaltain laivaston kahdeksantoista ydinsukellusveneen muodostama alusluokka, jonka alukset suunniteltiin alun perin strategisiksi ydinohjusveneiksi. Maailmanpolitiikan muutosten takia osa veneistä on varusteltu taktisiin erikoisoperaatioihin. Muutostöiden jälkeen 14 venettä on aseistettu 24 ballistisella Trident II -ohjuksella ja loput neljä ovat Tomahawk-risteilyohjuksin varustettuja hyökkäysveneitä. Luokan alukset ovat Yhdysvaltain laivaston suurimpia sukellusveneitä.

Tausta 

Kun Yhdysvaltain laivasto ryhtyi suunnittelemaan uutta ohjusveneluokkaa korvaamaan ikääntyviä, 1960-luvulla rakennettuja strategisia ohjusveneitä (George Washington-, Ethan Allen-, Lafayette- ja James Madison -luokkia), määräävänä kriteerinä oli veneiden taloudellisuus. Jotta selvittäisiin mahdollisimman pienellä luokalla, veneiden haluttiin pystyvän kuljettamaan mahdollisimman monta ohjusta ja pystyvän tekemään entistä pidempiä partiomatkoja. Tästä seurasi luonnollisesti, että veneistä tuli huomattavasti suurempia kuin edeltäjistään. USS Ohio olikin valmistuessaan maailman suurin sukellusvene, joskin tittelin peri hyvin pian sen Neuvostoliiton laivaston vastine, Typhoon-luokka.

Alun perin oli tarkoituksena rakentaa vain kymmenen venettä. Vuosien mittaan suunniteltu määrä kasvoi aina 24 veneeseen. Vuonna 1991 päätettiin lopulliseksi valmistusmääräksi 18 Trident-ohjuksin varustettua venettä, mutta  kesäkuussa 1992 allekirjoitetun START-1-sopimuksen nojalla strategisten ydinsukellusveneiden määrä rajoitettiin vuodesta 2002 alkaen neljääntoista.  Ensimmäiset kahdeksan venettä varustettiin aluksi Trident C4 -ohjuksin, ja seuraaviin asennettiin kehittyneemmät Trident D5 -ohjukset. Osa alkupään veneistä on peruskorjausten yhteydessä varustettu uudemmilla D5-ohjuksilla.

Laivasto päätti palveluksesta poistamisen sijasta muuttaa neljä vanhinta venettä 2000-luvun ensimmäisen vuosikymmenen aikana SSGN-veneiksi. Muutostyössä strategiset ohjukset poistettiin, ja tilalle asennettiin yli 150 BGM-109 Tomahawk -risteilyohjusta. Lisäksi veneet varustetaan SEAL-erikoisjoukkojen operointiin soveltuviksi mm. lisäämällä majoitustiloja sekä sukeltajien käyttöön tarvittavat sulkukammiot. Ensimmäinen muunnettu vene, USS Ohio, luovutettiin takaisin laivastolle 7. helmikuuta 2006 sen oltua telakalla vuodesta 2002. Muut muunnellut alukset (USS Michigan, USS Florida ja USS Georgia) luovutettiin vuosina 2006 ja 2007.

Yhdysvaltain laivasto on perinteisesti nimennyt tulivoimaisimmat aluksensa osavaltioiden mukaan ja tapaa noudatettiin myös luokan alusten nimeämisessä lukuun ottamatta USS Henry M. Jacksonia, joka sai nimensä Ohio-luokan syntyyn merkittävästi vaikuttaneen Yhdysvaltain senaattorin mukaan.

Sensorit 
 IBM BQQ-6, keulaan sijoitettu kuuntelulaite
 Raytheon BQS-13, aktiivinen korkeataajuuskaikuluotain
 Raytheon BQS-15, kuuntelulaite
 Western Electric BQR-15, passiivinen, hinattava kuuntelulaite 
 Raytheon BQR-19, aktiivinen navigointikaikuluotain
 Lockheed Martin AN/BQQ-10(V4), sonar-hallintajärjestelmä
 BPS 15A I/J -taajuusalueella toimiva valvonta-, merenkulku-, ja tulenjohtotutka
 Irrallinen merenkulkututka
 GTE AN/WLR-8(V), elektroninen tiedustelu- ja valvontajärjestelmä (ESM)
 GTE WLR-10, varoitusjärjestelmä
 Northrop Grumman AN/WLY-1, torpedohyökkäysten automaattinen vastatoimintajärjestelmä
 Kollmorgen 152 -periskooppi
 Kollmorgen 82 -periskooppi

Alukset

Toiminta 
Luokan veneiden kotisatamat ovat Bangorin (SSBN730, SSBN731, SSBN732, SSBN733, SSBN735, SSBN737 ja SSBN741) ja King's Bayn (SSBN734, SSBN736, SSBN738, SSBN739, SSBN740, SSBN742, SSBN743) laivastotukikohdissa.

Luokan päätehtävä on toimia strategisena ydinasepelotteena. Käytännössä veneet hoitavat tätä tehtävää rauhan aikana siten, että noin 2/3 niistä on jatkuvasti partioimassa merellä. Jotta tämä olisi mahdollista, jokaisella veneellä on kaksi nimettyä miehistöä, ns. blue crew ja gold crew. Partiomatkat kestävät tyypillisesti noin 77 vuorokautta. Sen jälkeen seuraa 35 vuorokauden huoltojakso, jolloin partiosta saapuva miehistö luovuttaa veneen lähtevälle miehistölle, joka vuorostaan suorittaa veneen huoltotoimet ennen merelle lähtöä.

Lähteet

Aiheesta muualla 

US Navy Fact File 
Federation of American Scients - SSBN-726 Ohio-Class FBM Submarines

Yhdysvaltain laivaston sukellusveneet